SKRIFTLIG FORESPØRGSEL E-0457/01

af Cristiana Muscardini (UEN) og Gianfranco Fini (UEN) til Kommissionen

(19. februar 2001)

Om: Fødevarekontrol

Kan Kommissionen oplyse, hvilke foranstaltninger den har truffet for at undersøge og kontrollere, at der ikke anvendes forbudte produkter til fødevarer i Unionen i betragtning af de mange tilfælde af svig, der er kommet for dagens lys i Italien og i andre lande,

f.eks.:

- olivenolie fortyndet med olie af frø eller presserester;

- tørret klovolie til farvning af vin (Frankrig, 1999);

- mel fra mineralolier;

- kyllinger, skinker og svin kontamineret med kræftfremkaldende stoffer som f.eks. polychlordiphenyl, som dioxin er et derivat af;

- anvendelse af mælkepulver i ost, is osv.

Kan Kommissionen desuden specificere, hvilke af disse tilfælde af svig, der derimod hidrører fra produkter importeret fra lande uden for EU?

Svar afgivet på Kommissionens vegne af David Byrne

(16. maj 2001)

I henhold til fællesskabslovgivningen er der ikke noget forbud mod blandinger af olivenolie og andre vegetabilske olier, som deklareres og sælges som en sådan olie, og disse udgør heller ikke nogen sundhedsrisiko.

Med hensyn til blandingerne med olie fra anden presning drejer det sig om almindelig jomfruolivenolie, som allerede er raffineret og således ikke udgør nogen sundhedsrisiko.

Hvad angår blandinger, som svigagtigt deklareres og sælges som ren olivenolie, er det medlemsstaterne selv, som har ansvaret for at iværksætte foranstaltninger og kontrol med henblik på at bekæmpe svig i forbindelse med forbruget af olivenolie.

Kommissionen har dog udarbejdet regler vedrørende en hel række metoder til at fastslå, at det drejer sig om blandinger, og den fremmer forbedring af analysemetoderne. Derudover indeholder fællesskabslovgivningen bestemmelser om kontrol af mere end 30 % af møllerne.

Blodalbumin (og ikke blodpulver), som nu er forbudt i henhold til fællesskabslovgivningen, kunne indtil 1997 bruges som et middel til klaring af vin, dvs. uden at efterlade restkoncentrationer i vinen. Brugen af farvestoffer i vin har altid været forbudt.

Produkter fra vinsektoren, navnlig vin, underkastes alle de kontrolforanstaltninger, som finder anvendelse i forbindelse med fødevarer. Derudover indeholder artikel 72 i Rådets forordning (EF) nr. 1493/1999 af 17. maj 1999 om den fælles markedsordning for vin(1) særlige bestemmelser om kontrol i vinsektoren, navnlig for at sikre overholdelse af bestemmelserne vedrørende produktsammensætning og produktionsmetoder. Kommissionens forordning (EF) nr. 2729/2000 af 14. december 2000(2) bestemmer, hvordan kontrollen skal tilrettelægges og gennemføres. Kontrolforanstaltningerne kan navnlig dreje sig om produkternes sammensætning og organoleptiske karakteristika, beskrivelsen og præsentationen samt om overholdelse af reglerne vedrørende produktion og markedsføring. Ydermere indeholder artikel 72 i forordning (EF) nr. 1493/1999 bestemmelser om oprettelse af et særligt inspektørkorps under Kommissionen med henblik på at sikre en ensartet anvendelse af reglerne i vinsektoren. Kommissionen har ikke kendskab til denne type af svig i forbindelse med importerede vine.

Hvad angår spørgsmålet om mel og mineralolier, tror Kommissionen, at de ærede medlemmer henviser til en række schweiziske forskeres fund af restkoncentrationer af, hvad der muligvis er, mineralolier i foderstoffer (september 2000). Sagen, som ikke blev betragtet som svig, blev i september 2000 drøftet i Den Videnskabelige Komité for Foder. Man konkluderede, at der stadig er mange spørgsmål navnlig vedrørende fortolkningen af de fundne analytiske resultater og de anvendte analytiske metoder, som skal besvares, før man vil overveje et særligt overvågningsprogram.

Under dioxinkrisen pålagde fællesskabsforanstaltningerne medlemsstaterne at gennemføre en streng overvågning af kød og kødprodukter fra Belgien, som var under mistanke. I tilfælde af kontaminering skulle produktet enten destrueres i den pågældende medlemsstat eller sendes tilbage til Belgien med henblik på at blive destrueret der. Tilfælde af svig undersøges i henhold til de retlige procedurer i den pågældende medlemsstat.

Artikel 7 i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(3) fastlægger sundhedsbestemmelserne for produktionen af mælkebaserede produkter, som er fremstillet af mælk eller mælkebaserede produkter, som lever op til kravene i artikel 6 eller artikel 7.

Fra et sundhedsmæssigt synspunkt udelukker det ikke anvendelsen af mælkepulver til konsum i produktionen af ost eller is.

Derudover er anvendelsen af mælkepulver som en ingrediens i disse produkter underkastet den nationale lovgivning på området, da der ikke findes nogen fællesskabslovgivning vedrørende produktion og markedsføring af ost eller is.

I den forbindelse vil Kommissionen gerne henvise til navnlig de produkter, som er omfattet af Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(4) eller af Rådets forordning (EØF) nr. 2082/92 af 14. juli 1992 om specificitetsattestering af landbrugsprodukter og levnedsmidler(6). I disse særlige tilfælde kan medlemsstaterne give beskyttede betegnelser til visse levnedsmidler under forudsætning af, at de lever op til visse specifikationer, som for eksempel kan være et forbud mod anvendelsen af mælkepulver i visse traditionelle oste (artikel 4 eller 6).

Artikel 10 og 14 bestemmer, at hvis de udpegede kontrolmyndigheder og/eller et privat organ i en medlemsstat fastslår, at et landbrugsprodukt med et beskyttet navn i den pågældende medlemsstat ikke lever op til kriterierne i specifikationerne, skal de træffe de nødvendige foranstaltninger for at sikre, at forordningen overholdes. Overvågning af en sådan situation hører ind under den enkelte medlemsstats ansvarsområde.

De tilfælde af svig, som de ærede medlemmer henviser til, er næsten alle forekommet i medlemsstaterne. Hvad angår tilfælde af svig, som vedrører produkter, som er importeret fra tredjelande, henvises de ærede medlemmer til visse af Kommissionens årsrapporter om beskyttelse af Fællesskabernes økonomiske interesser og bekæmpelsen af svig, navnlig med hensyn til olivenolie(5).

(1) EFT L 179 af 14.7.1999.

(2) EFT L 316 af 15.12.2000.

(3) EFT L 268 af 14.9.1992.

(4) EFT L 208 af 24.7.1992.

(5) Navnlig årsrapporten fra 1998; KOM(1999) 590.

(6) EFT L 208 af 24.7.1992.